CELEX: 32016D1818
Language: lv
Date: 2016-10-10 00:00:00
Title: Padomes Īstenošanas lēmums (ES) 2016/1818 (2016. gada 10. oktobris), ar ko groza Īstenošanas lēmumu 2014/170/ES, lai svītrotu Gvinejas Republiku no nelegālas, nereģistrētas un neregulētas zvejas apkarošanā nesadarbīgu trešo valstu saraksta

14.10.2016   
            
            
               LV
            
            
               Eiropas Savienības Oficiālais Vēstnesis
            
            
               L 278/46
            
         PADOMES ĪSTENOŠANAS LĒMUMS (ES) 2016/1818
   (2016. gada 10. oktobris),
   ar ko groza Īstenošanas lēmumu 2014/170/ES, lai svītrotu Gvinejas Republiku no nelegālas, nereģistrētas un neregulētas zvejas apkarošanā nesadarbīgu trešo valstu saraksta
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (EK) Nr. 1005/2008 (2008. gada 29. septembris), ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju, un ar ko groza Regulas (EEK) Nr. 2847/93, (EK) Nr. 1936/2001 un (EK) Nr. 601/2004, un ar ko atceļ Regulas (EK) Nr. 1093/94 un (EK) Nr. 1447/1999 (1), un jo īpaši tās 34. panta 1. punktu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Ar Regulu (EK) Nr. 1005/2008 ir izveidota Savienības sistēma, lai aizkavētu, novērstu un izskaustu nelegālu, nereģistrētu un neregulētu (NNN) zveju.
            
         
               (2)
            
            
               Regulas (EK) Nr. 1005/2008 VI nodaļā ir izklāstīta procedūra attiecībā uz NNN zvejas apkarošanā nesadarbīgu trešo valstu noteikšanu un paredzēta šādu nesadarbīgu trešo valstu saraksta izveide.
            
         
               (3)
            
            
               Komisija ar 2012. gada 15. novembra lēmumu (2) iekļāva informāciju par galvenajiem faktiem un apsvērumiem, kas bija šāda statusa iespējamās noteikšanas pamatā, un astoņām trešām valstīm, tostarp Gvinejas Republikai (turpmāk “Gvineja”), paziņoja par iespēju, ka tās varētu tikt noteiktas par valstīm, kuras Komisija uzskata par nesadarbīgām trešām valstīm.
            
         
               (4)
            
            
               Ar 2013. gada 26. novembra īstenošanas lēmumu (3) Komisija noteica Gvineju par NNN zvejas apkarošanā nesadarbīgu trešo valsti. Minētajā lēmumā Komisija norādīja iemeslus, kādēļ tā uzskatīja, ka Gvineja nebija izpildījusi pienākumus, kas saskaņā ar starptautiskajām tiesībām tai uzlikti kā karoga, ostas, piekrastes vai tirgus valstij, proti, veikt pasākumus, lai aizkavētu, novērstu un izskaustu NNN zveju.
            
         
               (5)
            
            
               Ar Īstenošanas lēmumu 2014/170/ES (4) Padome pieņēma nesadarbīgu trešo valstu sarakstu, kurā bija iekļauta Gvineja.
            
         
               (6)
            
            
               Pēc Gvinejas iekļaušanas minētajā sarakstā Gvineja centās labot situāciju, kas pamatoja tās iekļaušanu sarakstā, un veikt konkrētus pasākumus, ar kuriem varētu novērst konstatētās nepilnības.
            
         
               (7)
            
            
               Pamatojoties uz Komisijas saņemto informāciju, šķiet, ka Gvineja ir īstenojusi starptautiskajās tiesībās paredzētos pienākumus un ir pieņēmusi atbilstošu tiesisko regulējumu NNN zvejas apkarošanai. Tā ir izveidojusi atturošu sankciju sistēmu. Tā ir izveidojusi arī atbilstošu un rezultatīvu uzraudzības, kontroles un inspekcijas shēmu, proti, izstrādājusi valsts inspekcijas plānu, ieviesusi novērošanu no gaisa un aprīkojusi zvejas uzraudzības centru ar pilnībā funkcionējošu kuģu satelītnovērošanas sistēmu. Gvineja ir arī pārskatījusi reģistrācijas un licencēšanas sistēmas un ieviesusi tehniskus, saglabāšanas un pārvaldības pasākumus, lai ar tiem nodrošinātu saprātīgu līdzsvaru starp izdotajām zvejas licencēm, pieejamajiem resursiem un savām kontroles un izpildes spējām. Turklāt Gvineja ir izvērtējusi savu dalību reģionālās zvejniecības pārvaldības organizācijās (RZPO), uzlabojusi atbilstību starptautiskajām saistībām, kas izriet no minēto organizāciju ieteikumiem un rezolūcijām, un veikusi atbilstošus pasākumus pret Gvinejas NNN zvejas kuģiem, kas iekļauti RZPO NNN sarakstos.
            
         
               (8)
            
            
               Turklāt šķiet, ka ar veiktajiem pasākumiem ir pietiekami, lai Gvineja būtu izpildījusi pienākumus, kas tai uzlikti saskaņā ar starptautiskajām tiesībām, jo īpaši ņemot vērā Apvienoto Nāciju Organizācijas Jūras tiesību konvencijas 61., 62., 94., 117. un 118. pantu un ANO Nolīguma par zivju krājumiem 18., 19. un 20. pantu.
            
         
               (9)
            
            
               Tāpēc var secināt, ka situācija, kas pamatoja Gvinejas iekļaušanu sarakstā, ir labota un ka Gvineja ir veikusi konkrētus pasākumus, ar kuriem var panākt noturīgu situācijas uzlabošanos.
            
         
               (10)
            
            
               Tāpēc Īstenošanas lēmums 2014/170/ES būtu jāgroza, lai svītrotu Gvineju no NNN zvejas apkarošanā nesadarbīgu trešo valstu saraksta.
            
         
               (11)
            
            
               Šis lēmums neizslēdz turpmākus pasākumus, kurus Savienība varētu veikt saskaņā ar Regulu (EK) Nr. 1005/2008 gadījumā, ja fakti liecinātu, ka Gvineja nepilda pienākumus, kas saskaņā ar starptautiskajām tiesībām tai uzlikti kā karoga, ostas, piekrastes vai tirgus valstij, proti, veikt pasākumus, lai aizkavētu, novērstu un izskaustu NNN zveju.
            
         
               (12)
            
            
               Ņemot vērā negatīvās sekas, ko rada iekļaušana nesadarbīgu trešo valstu sarakstā, ir lietderīgi nekavējoties svītrot Gvineju no nesadarbīgu trešo valstu saraksta,
            
         IR PIEŅĒMUSI ŠO LĒMUMU.
   1. pants
   Gvineju svītro no Īstenošanas lēmuma 2014/170/ES pielikuma.
   2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
   
      Luksemburgā, 2016. gada 10. oktobrī
      
         
            Padomes vārdā –
         
         
            priekšsēdētāja
         
         G. MATEČNÁ
      
   
   
      (1)  OV L 286, 29.10.2008., 1. lpp.
   
   
      (2)  Komisijas 2012. gada 15. novembra Lēmums par to trešo valstu paziņošanu, kuras Komisija uzskata par tādām, kuras varētu tikt noteiktas par nesadarbīgām trešām valstīm saskaņā ar Padomes Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju (OV C 354, 17.11.2012., 1. lpp.).
   
      (3)  Komisijas 2013. gada 26. novembra Īstenošanas lēmums, ar ko paziņo trešās valstis, kuras Komisija uzskata par nesadarbīgām trešām valstīm saskaņā ar Padomes Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju (OV C 346, 27.11.2013., 2. lpp.).
   
      (4)  Padomes Īstenošanas lēmums 2014/170/ES (2014. gada 24. marts), ar ko izveido NNN zvejas apkarošanā nesadarbīgu trešo valstu sarakstu saskaņā ar Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju (OV L 91, 27.3.2014., 43. lpp.).